**Ministru kabineta noteikumu projekta**

**“Grozījums Ministru kabineta 2012.gada 3.janvāra noteikumos Nr.26   
“Noteikumi par kārtību, kādā piešķiramas naudas balvas par izciliem sasniegumiem sportā, un naudas balvu apmēru””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Sporta politikas pamatnostādnēs 2014.–2020.gadam (apstiprinātas ar Ministru kabineta 2013.gada 18.decembra rīkojumu Nr.666) paredzēto uzdevumu un pasākumu plānā iekļautais 42.uzdevums, kurš paredz veikt grozījumus normatīvajos aktos par naudas balvu par izciliem sasniegumiem sportā (turpmāk – naudas balva) piešķiršanu, paredzot, ka naudas balvas sporta veida vai disciplīnas attīstībai var piešķirt arī par olimpiskajās spēlēs izcīnīto ceturto, piekto un sesto vietu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Sporta likuma 14.panta pirmo daļu Latvijas sportistiem, viņu treneriem, sportistus apkalpojošajiem sporta darbiniekiem, tai skaitā sporta ārstiem, apkalpojošajam personālam un attiecīgajām sporta federācijām Ministru kabinets var piešķirt naudas balvas par izciliem sasniegumiem sportā. Saskaņā ar Sporta likuma 14.panta otro daļu kārtību, kādā piešķiramas naudas balvas par izciliem sasniegumiem sportā, un naudas balvu apmēru nosaka Ministru kabinets. Minētā kārtība ir noteikta Ministru kabineta 2012.gada 3.janvāra noteikumos Nr.26 “Noteikumi par kārtību, kādā piešķiramas naudas balvas par izciliem sasniegumiem sportā, un naudas balvu apmēru” (turpmāk – Noteikumi).  Noteikumi paredz piešķirt naudas balvas sportistiem, viņu treneriem, sportistus apkalpojošajiem sporta darbiniekiem, tai skaitā sporta ārstiem un apkalpojošajam personālam par olimpiskajās spēlēs, paralimpiskajās spēlēs un nedzirdīgo spēlēs iegūto pirmo, otro, trešo, ceturto, piekto un sesto vietu, savukārt pārējās Noteikumos minētās sporta sacensībās (t.sk. pasaules un Eiropas čempionātos, kā arī pasaules kausa izcīņā pieaugušajiem) naudas balvas tiek piešķirtas par iegūto pirmo, otro un trešo vietu. Savukārt, lai veicinātu sporta veida attīstību, Noteikumi paredz piešķirt naudas balvu līdz 35 572 *euro* attiecīgajai sporta federācijai par olimpiskajās spēlēs, paralimpiskajās spēlēs, nedzirdīgo spēlēs, kā arī pasaules un Eiropas čempionātos un pasaules kausa izcīņā pieaugušajiem sportistu iegūto pirmo, otro un trešo vietu.  Sporta politikas pamatnostādnēs 2014.–2020.gadam paredzēto uzdevumu un pasākumu plānā iekļautais 42.uzdevums paredz veikt grozījumus normatīvajos aktos par naudas balvu piešķiršanu, paredzot, ka naudas balvas sporta veida vai disciplīnas attīstībai var piešķirt arī par olimpiskajās spēlēs izcīnīto ceturto, piekto un sesto vietu.  Ievērojot minēto uzdevumu, Izglītības un zinātnes ministrija ir izstrādājusi Ministru kabineta noteikumu projektu “Grozījums Ministru kabineta 2012.gada 3.janvāra noteikumos Nr.26 „Noteikumi par kārtību, kādā piešķiramas naudas balvas par izciliem sasniegumiem sportā, un naudas balvu apmēru”” (turpmāk – Projekts), kurš paredz, ka naudas balva sporta veida attīstībai var tikt piešķirta arī par olimpiskajās spēlēs iegūto ceturto, piekto un sesto vietu. Vienlaikus Projekts precizē, ka naudas balva paredzēta attiecīgā sporta veida attīstībai un jauno sportistu sagatavošanai.  Ņemot vērā faktu, ka 2016.gada 21.augustā noslēdzās 2016.gada Riodežaneiro Olimpiskās spēles, kurās Latvijas olimpieši izcīnīja divas ceturtās un vienu piekto vietu (Rebeka Koha izcīnīja ceturto vietu svarcelšanā, Laura Ikauniece-Admidiņa ceturto vietu septiņcīņā, bet Aleksejs Rumjancevs piekto vietu smaiļošanā), tad Projektā iekļautās izmaiņas būs attiecināmas jau uz šīm olimpiskajām spēlēm. |
| 3. | Projekta izstrādē iesaistītās institūcijas |  |
| 4. | Cita informācija | Projekts attiecas uz tūrisma, sporta un brīvā laika politiku. |

Anotācijas II, III, IV, V un VII sadaļa – Projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Uzdevums veikt grozījumus normatīvajos aktos par naudas balvu piešķiršanu, paredzot, ka naudas balvas sporta veida vai disciplīnas attīstībai var piešķirt arī par olimpiskajās spēlēs iegūto ceturto, piekto un sesto vietu, iekļauts Sporta politikas pamatnostādnēs 2014.–2020.gadam paredzēto uzdevumu un pasākumu plānā. Sporta politikas pamatnostādnes 2014. – 2020.gadam publiski pieejamas jebkuram interesentam Izglītības un zinātnes ministrijas mājas lapā. |
| 2. | Sabiedrības līdzdalība projekta izstrādē | Notikušas konsultācijas ar biedrības “Latvijas Olimpiskā komiteja” un biedrības “Latvijas Sporta federāciju padome” pārstāvjiem. |
| 3. | Sabiedrības līdzdalības rezultāti | Latvijas Nacionālās sporta padomes 2016.gada 19.oktobra sēdē (prot. Nr. 3 4.§) izteikts atbalsts Projektam. |
| 4. | Saeimas un ekspertu līdzdalība | Biedrības “Latvijas Olimpiskā komiteja” un biedrības “Latvijas Sporta federāciju padome” pārstāvji ir uzskatāmi par ekspertiem sporta nozarē. |
| 5. | Cita informācija | Nav. |

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

24.10.2016. 10:19

648

S.Roze

67047933, santa.roze@izm.gov.lv